Inkomplu ninvestu fis-sistema tal-ġustizzja tagħna Minn – EDWARD ZAMMIT LEWIS Il-Kabinett tal-Ministri approva Abbozz ta' liġi ġdida fuq proposta mressqa li ssaħħaħ b'mod ċar l-Uffiċċju tal-Kummissarju tal-Liġijiet. Irrid infakkar kif f'dawn l-aħħar xhur, sar investiment f'uffiċċju ġdid tal-Kummisarju tal-Liġijiet ġewwa l-Belt Valletta, dan ukoll b'aktar riżorsi umani. Il-Kummissarju tal-Liġijiet jipproponi tibdil fil-liġi li jkun importanti minn żmien għal żmien lill-Ministru responsabbli mill-Ġustizzja. Importanti li dan l-Uffiċċju jkun wieħed effettiv għaliex il-liġi hija xi ħaġa ħajja li jkun hemm bżonn tinbidel minn żmien għal żmien minħabba r-realtajiet differenti ta' kull xorta li jaffaċċja pajjiżna, kif ukoll fid-dimensjoni ta' pajjiżna bħala parti mill-Unjoni Ewropeja u parti mill-komunità internazzjonali. Kummissarju tal-Li ġ ijiet L-ewwel objettiv ta' dan l-Abbozz tal-Liġi ġdid li ser ikun qed jitressaq formalment mal-Iskrivan tal-Kamra tad-Deputati hu li joffri qafas legali ġdid li jirregola dan l-Uffiċċju, illum immexxi mill-Imħallef Emeritus Dr Antonio Mizzi. Nieħu din l-opportunità sabiex b'mod speċjali nirringrazzja lill-Imħallef Emeritus Mizzi tax-xogħol tiegħu fejn qed japplika l-għerf u l-esperjenza tiegħu fis-settur b'mod mill-aktar dedikat u kif ukoll lill-predeċessuri tiegħu. Dan huwa importanti għaliex ser joffri struttura ċara ta' kif għandu jopera dan l-uffiċċju. Apparti minn hekk, beda jsir investiment importanti mhux biss f'uffiċini ġodda, iżda wkoll f'konsulenti u riżorsi umani oħra tant importanti sabiex tiġi iggarantita l-kwalità u l-buon operat. Konsolidament tal-Li ġ ijiet It-tieni objettiv ta' dan l-Abbozz, hu li joffri qafas legali ġdid għall-proġett ta' konsolidament tal-liġijiet ta' Malta. Tajjeb li wieħed ifakkar li l-ewwel proċess ta' konsolidament tal-Liġijiet ta' pajjiżna seħħ fl-1942. It-tieni proċess ta' konsolidament seħħ sebgħa u tletin sena ilu, preċiżament fl-1984. Dan l-Abbozz ta' liġi qed iwitti t-triq għat-tielet konsolidament tal-liġijiet ta' pajjiżna, flimkien mal-leġislazzjoni sussidjarja, liema proċess mistenni ser jieħu madwar tlett snin. Ħassejt li għandi nkun jiena li wara li tressqet l-idea mill-Kummissarju attwali nitilqu b'dan il-proġett tant sensittiv però importanti. Dan ser ikun qed isir wara kważi 40 sena. Wieħed irid japprezza kemm saru aktar varji u soffistikati l-liġijiet f'dawn l-aħħar għexieren ta' snin! Frankar ta' xog ħ ol ż ejjed It-tielet objettiv ta' dan l-Abbozz hu li jsir skrinjar ( screening ) tal-ammonti kollha fil-liġijiet ta' Pajjiżna sabiex isir rounding up (or down) tal-multi jew ammendi li nsibu fil-liġijiet ta' Malta. Dan ser jiffranka ħafna xogħol Amministrativ lill-ħaddiema fis-Servizz Pubbliku, meta jiġi għall-Ħlas ta' multi jew ammendi. Dan hu mod ieħor kif tiżdied l-effiċċjenza, titnaqqas il-burokrazija u ma nitfgħux piżijiet bla bżonn fuq il-ħaddiem fis-settur. Di ġ italizzazzjoni Finalment dan l-Abbozz ġdid joffri qafas sod għall-edizzjonijiet ta' liġijiet riveduti fil-format elettroniku skont l-aħħar teknoliġija moderna. Dan hu ċertament punt importanti għaliex it-teknoloġija tgħin b'mod ċar lill-qasam tal-ġustizzja b'żewġ modi; aktar aċċessibilità għaċ-ċittadini tagħna u kif ukoll aktar effiċċjenza jew dawn il-mezzi diġitali jiġu abbraċċjati u utilizzati b'mod għaqli. Strate ġ ija ċ ara Dan kollu jidħol kexxun mal-istrateġija tal-Gvern u tiegħi għas-settur tal-ġustizzja li tistrieħ fuq tliet pilastri ewlenin; Ġustizzja aktar aċċessibbli għaċ-ċittadini tagħna; Ġustizzja bbażata fuq politika holistika diġitali għas-settur; Ġustizzja aktar effiċċjenti. Dawn it-tragwardi mhux qed jintlaħqu biss b'interventi leġislattivi f'waqthom, iżda wkoll b'investiment wieħed wara l-ieħor għas-settur. Hekk ser inkompli għaddej sabiex dan is-settur li tant fih nies tajba u ta' kwalità li jaħdmu fih u li huwa pilastru tad-demokrazija tagħna jibqa' jissaħħaħ u jsir l-għira tal-pajjiżi Ewropej u tal-komunità internazzjoni.